Vigo, 24 de marzo de 2006
Na sesión do Consello de Goberno do pasado 16 de marzo de 2006, o Presidente da Xunta do PAS funcionario realizou graves descalificacións contra o Servizo de Recursos Humanos e contra os funcionarios que nel traballamos, facéndonos exclusivos responsables de tódolos problemas que se están a dar na formación do PAS.
Tendo en conta que o Xerente nin no Consello de Goberno nin despois, nin en público e nese mesmo foro como consideramos debería ter feito, nin en privado, ten defendido a actuación profesional deste servizo nin ten realizado ningunha mostra de apoio, consideramos necesario informar a toda a comunidade a través dos seus representantes do PAS na Comisión de Formación do seguinte:
A dirección da formación de todo o PAS é unha competencia exclusiva do Xerente, como o é o dictado de instruccións e ordes de servizo tendentes á eficacia da xestión administrativa e coordinación das diversas unidades da administración universitaria (Estatutos, artigo 75). O Servizo de Recursos Humanos ten encomendado o apoio e asesoramento á Xerencia e a xestión da formación do PAS, de acordo coas instruccións e obxectivos decididos polo Xerente.
O 22 de febreiro de 2005, o Xerente ordenou ao xefe deste servizo que durante o ano 2005 se realizaran os cursos que xa estiveran programados máis aqueles comprometidos coa EGAP para ese ano. Ordenoulle tamén elaborar unha programación de cursos para o primeiro semestre de 2006 centrada en cursos xeralistas referidos a tres áreas: persoal, académica e económica, así como en internet e novas tecnoloxías. O xefe do servizo preguntoulle polas áreas prioritarias para o PAS laboral, dado que as anteriores se dirixían unicamente ao PAS funcionario, respondendo que consideraba que o PAS laboral exerce un oficio polo que non necesitaba formación do mesmo xeito.
O 4 de abril de 2005 o Xerente abordou novamente o asunto de formación co mesmo funcionario, reiterando a súa prioridade de "ofrecer formación aos papas e mamas, que hai moitos nesta universidade, en horario de 08:30 h. a 10:30 h., para que podan asistir", unha

formación básica e xeral en persoal, procedemento administrativo, xestión económica e xestión académica. Nestes mesmos termos se manifestou nunha reunión o 21 de abril con asistencia do Xefe do Servizo de Xestión de Persoal.
Nese mesmo mes entregóuselle ao Xerente un informe (achégase copia) no que se lle trasladaron as necesidades deste servizo como responsable da formación do PAS, necesidades que non se poden atender aumentando simplemente o número de persoas dedicadas a esta materia senón mellorando a cualificación dos que se encargan da formación do PAS, a través á súa vez da correspondente formación.
Xunto co informe se enviou unha proposta ampla de cursos a realizar para o/s ano/s seguinte/s (achégase copia), á espera de que o Xerente nos comunicase as prioridades e o plano de actuación, para así e de acordo coas súas instruccións concretar e desenvolver a programación.
Dende entón ata a actualidade a Xerencia non fixo ningún comentario ao respecto, nin sobre as necesidades de formación do persoal do servizo nin sobre a programación dos cursos. Non dispoñemos, pois, nin de plano de formación, nin de obxectivos ou liñas de actuación da xerencia.
Desta situación non se nos pode facer responsables, pois as nosas funcións son de asesoramento e xestión, non de decisión e dirección que son competencias exclusivas do Xerente. Como membros do PAS e como responsables do servizo de recursos humanos a lamentamos e compartimos a crítica dos representantes do PAS relativa a que non se pode manter por máis tempo esta situación e somos os primeiros, pois ademais é a nosa obriga, en non deixar de traballar para cambiala.

					
José Manuel Fernández Viña 				Margarita González Hernández
Xefe do Servizo de Recursos Humanos		Xefa da Sección de Recursos Humanos